Darling in volle blom | West Coast Way
Home / / Darling in volle blom
Darling in volle blom
Deur Charlotte Lesch (de moZáik)
Foto’s: Silver Dune Photography
Die Darling Veldblomskou vier vanjaar sy 100ste bestaansjaar met ŉ spesiale eeufeesviering, aangebied deur die langstaande Darling Veldblomvereniging.
Vind Darling op die West Coast Way Culture Route en Scenic Route
Dié vereniging bestaan al vir meer as ŉ eeu, ná Frederick Duckitt van Waylands en Suzanne Malan van “Die Pastorie” besluit het dat die wonderlike erfenis van veldblomme met ander gedeel móét word.
Die ontstaan van die eerste veldblom-vereniging is gevolg deur die eerste skou wat in 1917 gehou is.
Hoewel daar reeds ‘n blommeskou deur ene Ds. Luckoff in die destydse CFJ-saal gehou is, was dit Suzanne Malan wat die gewildheid van die skou laat aanjaag het.
Sedertdien is die veldblomskou ‘n jaarlikse instelling.
Die eerste skou van 1917 het ‘n kompetisie-formaat aangeneem en pryse is aan uitstallers toegeken.
Die eerste kommitee
Saam met dié skou is middagetes bedien, ‘n basaar aangebied en kinders kon ook deel in die pret wat deur plaaslike onderwysers moontlik gemaak is.
Die veldblomskou vier ŉ belangrike deel van die Kaapse fynboskoninkryk, wat bestaan uit renosterveld, rietveld, sandveld en strandveld, waar altesaam meer as 1200 verskillende blomspesies gevind kan word.
Vanjaar se uitstalling sal fokus op die Darling Veldblomvereniging se ontwikkeling oor die afgelope 100 jaar, asook die herbariumprojek.
ŉ Verskeidenheid van aktiwiteite vir jonk en oud sal vanjaar skougangers se aandag lok.
Kaartjies sluit toegang tot die landskapsaal waar blomme uit die streek in hulle natuurlike habitat uitgebeeld word, ŉ orgidie-uitstalling deur Orchid Creations by Trisha, ŉ kunsvlyt en gourmet kosmark, ŉ uitstalling van veteraantrekkers en -motors, ŉ vermaaklikheidstent met gratis musiek deur plaaslike kunstenaars soos Klassik, Nedine Blom en Petra Mans en ŉ gratis rit op ŉ trekkerwa om die ongerepte vleiland by Oude Post – wat gewoonlik vir die publiek gesluit is, in.
Dit beloof om ‘n spesiale gebeurtenis te wees.
Die skou bied ook veilige parkering en boonop gratis WiFi-internettoegang deur Fox Wireless.
Skougangers kan ook uitsien na ŉ verskeidenheid van werkwinkels. Professor Peter Linder is aan die stuur van twee van dié werksessies.
“Riete van die Sandveld”, waarvan een in die veld aangebied word en die ander wat by die Darling-klub sal plaasvind.
Prof. Linder besoek Suid-Afrika vanuit Zürich, in Duitsland vir dié werksessies.
Karen Moyle van Flowers on the The Stoep se werkswinkel “Tussie Mussie” vind op 16 en 17 September om 10:00 tot 11:00 plaas teen R300pp. Daar is slegs ruimte vir 10 persone per sessie.
!Khwa ttu bied ook ‘n werkwinkel aan oor fynbos en die verband tussen dié plante en tradisionele San-kultuur en -erfenis.
Kinders en families is welkom. Besoekers kan ook die Vrydag gaan luister na die verteenwoordigers van Simply Bee wat gesels oor bye en hoe belangrik dit is om hulle te bewaar.
As die lus vir reis jou tydens die Darling Veldblomskou pak, sluit aan by die heen-en-weer-diens wat Darling sal verken en by interessante bakens soos die Darling-museum, Evita se Perron, Duckitt Nurseries en die renosterveldreservaat sal aandoen.
Die meer as 100 kos- en kunsvlytstalletjies gaan beslis jou smaakkliere en lus vir inkopies prikkel. Vir die jongspan wag ŉ naweek vol pret in die speelpark-area, met alles van gesigverf tot pretritte op die agenda. Volwassenes kan ontspan in die mini-wynroete- en biertent.
Toegangsgeld tot die Darling Veldblomskou maak dit vir die Darling Veldblomvereniging moontlik om die bedreigde blomkoninkryk vir die toekoms te bewaar.
So kom kuier saam by die eeufeesviering van die Darling Veldblomskou en maak ŉ belangrike bydrae.
Die skou skop op 14 September by die Darling-gholfklub af en sal duur tot Sondag.
Kaartjies is beskikbaar by www.quicket.co.za. Groepafslag is op aansoek beskikbaar.
Die kostes vir volwassenes beloop R60 en vir leerders en pensionarisse (slegs Donderdag en Vrydag) , R40. Kinders 13 jaar en jonger, ontvang gratis toegang tot die skou.
Vir meer inligting, kan Michelle Linder by
072 178 5744, 084 916 1111 of
info@darlingwildflowers.co.za gekontak word.
You don’t have to learn to speak Greek to enjoy Mykonos. The Mediterranean lifestyle, food and music are waiting for you just outside Langebaan, a quick 130km drive from Cape Town. Known for their beautiful views of the Marina and the Langebaan Lagoon, Club Mykonos is located on West Coast Way Scenic Route and Foodie… Read more »
#FlashbackFriday to the Darling Fest and the creative Scarecrows that dotted the village over the weekend. It’s a great privilege to live in the small town of Darling, which is located on the West Coast Way Culture Route and Scenic Route. With just over 10,000 residents, Darling is barely bigger than a village and has… Read more »